**Ministru kabineta noteikumu projekta "Kārtība, kādā kārto maksātnespējas procesa administratora amata pretendentu sarakstu un izvēlas maksātnespējas procesa administratora amata kandidātu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noregulēt maksātnespējas procesa administratora (turpmāk – administrators) amata kandidāta izvēlēšanās procedūru, lai nodrošinātu neitrālu un efektīvu administratoru ieteikšanu maksātnespējas procesā.  Lai nodrošinātu mērķa sasniegšanu, administratora amata kandidātu maksātnespējas procesam no elektroniskās maksātnespējas uzskaites sistēmas uzturētā administratoru amata pretendentu saraksta izvēlas nejauši, izmantojot tiesu informatīvās sistēmas nodrošinātu automatizētu atlasi.  Projekts stājas spēkā 2019. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas likuma (redakcijā, kas stājas spēkā 2019. gada 1. janvārī) 19. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Maksātnespējas likuma 19. panta pirmajai un otrajai daļai administratoru juridiskās personas maksātnespējas procesā un fiziskās personas maksātnespējas procesā, pamatojoties uz Maksātnespējas kontroles dienesta priekšlikumu, ieceļ tiesa šajā likumā un [Civilprocesa likumā](https://likumi.lv/ta/id/50500-civilprocesa-likums) noteiktajā kārtībā. Kārtību, kādā Maksātnespējas kontroles dienests izvēlas un iesaka tiesai administratora amata kandidātu, nosaka Ministru kabineta 2010. gada 26. oktobra noteikumi Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu" (turpmāk – Ministru kabineta noteikumi Nr. 1001).  Saskaņā ar Ministra kabineta noteikumu Nr. 1001 2. un 3. punktu Maksātnespējas kontroles dienests administratora amata kandidātu konkrētam juridiskās personas maksātnespējas procesam vai fiziskās personas maksātnespējas procesam izvēlas un iesaka no administratora amata pretendentu saraksta, kas kā elektronisko ziņu kopums ir pieejams Maksātnespējas kontroles dienesta tīmekļvietnē. Atbilstoši spēkā esošajam normatīvajam regulējumam administratora amata pretendentu sarakstā esošie administratori secīgi tiek savietoti ar administrēšanai vakantajiem subjektiem, kuri tiek sakārtoti alfabētiskā secībā.  Spēkā esošā administratoru ieteikšanas kārtība ir ieviesta vienlaikus ar Maksātnespējas kontroles dienesta tīmekļvietnes izvedi un izveidota atbilstoši tobrīd noteiktajām drošības prasībām un iestādes finanšu resursiem. Informatīvajā ziņojumā "Par Maksātnespējas administrācijas attīstību"[[1]](#footnote-2) konstatēts, ka rindas ievainojamības risks no drošības viedokļa ir augsts, un, ņemot vērā tās darbības ietekmi uz maksātnespējas procesa norisi un pastāvīgi izskanošās aizdomas par rindas darbības korektumu, ir izstrādājama jauna administratora amata kandidāta atlases kārtība. Pamatojoties uz Maksātnespējas politikas attīstības pamatnostādņu 2016.–2020. gadam (atbalstītas ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.-2020. gadam un to īstenošanas plānu") īstenošanas plāna 4.4. apakšpunktu, Maksātnespējas kontroles dienestam sadarbībā ar Tieslietu ministriju ir dots uzdevums uzlabot rindas darbību, kas sevī ietver gan nejaušības principa stiprināšanu, uzlabojot rindas darbības algoritmu, gan regulāru auditu veikšanu, lai būtu iespējams konstatēt, vai sistēmā nav veiktas prettiesiskas manipulācijas, gan novērst ar rindas darbības nodrošināšanu saistīto nodarbināto ieinteresētību. Minēto pasākumu sagaidāmais darbības rezultāts ir paaugstināta procesa caurspīdība un sabiedrības uzticība maksātnespējas procesiem.  2018. gada 1. jūlijā stājās spēkā likums "Grozījumi Maksātnespējas likumā", ar kuru uz esošās elektroniskās maksātnespējas uzraudzības sistēmas, kas tika paredzēta elektroniskai administratora darbības pārskatu iesniegšanai, bāzes tika izveidota elektroniskā maksātnespējas uzskaites sistēma (turpmāk – Sistēma). Maksātnespējas likuma 12.1 pantā ir noteikts, ka Sistēma ir valsts informācijas sistēma, kuras pārzinis ir Maksātnespējas kontroles dienests un turētājs ir Tiesu administrācija, kā arī noteikts, kādas ziņas iekļaujamas Sistēmā. Atšķirībā no elektroniskās maksātnespējas uzraudzības sistēmas, Sistēmai ir daudz plašāks darbības mērķis un attiecīgi arī lielāka funkcionalitāte. Saskaņā ar Maksātnespējas likuma 12.1 panta otro daļu Sistēmas mērķis ir sekmēt Maksātnespējas kontroles dienesta uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas kontroles dienesta tīmekļvietnē, informācijas apriti starp maksātnespējas procesā iesaistītajām personām un institūcijām, kā arī administratoru un tiesiskās aizsardzības procesa uzraugošo personu pienākumu izpildi un tiesību izmantošanu.  Ņemot vērā minēto, paredzēts, ka, sākot ar 2019. gada 1. janvāri, administratora amata kandidātu iecelšanai konkrētā juridiskās personas un fiziskās personas maksātnespējas procesā izvēlēsies no Maksātnespējas kontroles dienesta Sistēmā uzturētā administratoru amata pretendentu saraksta (turpmāk — pretendentu saraksts), izmantojot tiesu informatīvās sistēmas nodrošinātu automatizētu atlasi.[[2]](#footnote-3)  Maksātnespējas likuma (redakcijā, kas stājas spēkā 2019. gada 1. janvārī) 19. panta otrajā daļā noteikts, ka Ministru kabinets nosaka kārtību, kādā Sistēmā kārto pretendentu sarakstu, pazīmes, pēc kādām administratoru iekļauj pretendentu sarakstā, un kārtību, kādā, izmantojot tiesu informatīvās sistēmas nodrošinātu automatizētu atlasi, izvēlas administratora amata kandidātu.  Ņemot vērā minēto, izstrādāts Ministru kabineta noteikumu projekts "Kārtība, kādā kārto maksātnespējas procesa administratora amata pretendentu sarakstu un izvēlas maksātnespējas procesa administratora amata kandidātu" (turpmāk – noteikumu projekts).  Noteikumā projektā ir paredzēts noteikt:  1. kārtību, kādā Sistēmā kārto pretendentu sarakstu;  2. pazīmes, pēc kādām administratoru iekļauj pretendentu sarakstā;  3. kārtību, kādā no pretendentu saraksta izvēlas administratora amata kandidātu konkrētam juridiskās personas maksātnespējas procesam vai fiziskās personas maksātnespējas procesam, izmantojot tiesu informatīvās sistēmas nodrošinātu automatizētu atlasi;  4. kārtību, kādā notiks pāreja uz automatizētu administratora amata kandidāta atlasi tiesu informatīvajā sistēmā no Sistēmā izveidota pretendentu saraksta.  Noteikumu projektā ir paredzēts, ka, sākot ar 2019. gada 1. janvāri, administratora amata kandidāta konkrētam izvēles procedūra tiks nodrošināta, izveidojot divu valsts informācijas sistēmu – Sistēmas un tiesu informatīvās sistēmas – automatizētu sasaisti. Izpildoties noteikumu projektā minētajiem nosacījumiem (brīdī, kad visi iepriekšējā reizē tiesu informatīvajai sistēmai nodotie pretendentu sarakstā esošie administratori ir izvēlēti par administratora amata kandidātiem maksātnespējas procesiem attiecīgajā plūsmā), pretendentu saraksts automatizēti tiks nodots tiesu informatīvajai sistēmai.  1. Pretendentu saraksta kārtošana Sistēmā.  Pretendentu saraksts Sistēmā tiek izveidots no administratoriem, kuri pauduši vēlmi iestāties pretendentu sarakstā – administrēt fiziskās personas maksātnespējas procesus un juridiskās personas maksātnespējas procesus, un uz kuriem neattiecas Maksātnespējas likumā noteiktie ierobežojumi amata darbības veikšanai.  Noteikumu projektā, kā pazīmes iekļaušanai pretendentu sarakstā, ir noteikti apstākļi, kas vispār liedz amatā esošajam administratoram pildīt administratora amata pienākumus jebkura maksātnespējas procesa – amata darbības apturēšana, atstādināšana no administratora amata, kriminālprocesuālā sankcija aizliegums pildīt administratora pienākumus (jebkurā procesā), nav nokārtots administratora eksāmens pēc minēto apstākļu izbeigšanos. Minētie ierobežojumi administratoram ir nosakāmi ar iepriekšējo Maksātnespējas kontroles dienesta vai procesa virzītāja lēmumu un turpmāk vairs netiek pakļauti izvērtēšanai. Ierobežojuma, kas ir noteikts ar kompetentās iestādes lēmumu, esamība ir objektīvs apstāklis administratora neiekļaušanai vai izslēgšanai no pretendentu saraksta. Attiecībā uz Maksātnespējas likuma 20. panta 3.-11. pantā esošo ierobežojumu esamību jautājumu izlems tiesa katra konkrētā gadījumā.  Saskaņā ar Kriminālprocesa likuma 65. pantu aizdomās turētais ir persona, par kuru pierādījumu kopums procesa virzītājam dod pamatu pieņēmumam, ka izmeklējamo noziedzīgo nodarījumu, visticamāk, izdarījusi konkrētā persona. Persona aizdomās turētā statusu iegūst no brīža, kad procesa virzītājs pieņem attiecīgo lēmumu.  Savukārt saskaņā ar Kriminālprocesa likuma 254. panta otro daļu lēmumu par noteiktas nodarbošanās aizliegumu nosūta izpildei personas darba devējam vai citai attiecīgai institūcijai.  Informāciju par noteiktas nodarbošanās aizlieguma piemērošanu un aizdomās turētā statusu Maksātnespējas kontroles dienests iegūst tikai tad, ja saņem attiecīgo lēmumu no procesa virzītāja vai tiesas, gadījumos, kad tā ir nepieciešama normatīvajos aktos noteikto pienākumu veikšanai.  Pretendentu saraksts netiek publicēts vai darīts zināms administratoriem.  Sākotnēji pretendentu saraksts Sistēmā tiks izveidots 2019. gada 1. janvārī no administratoriem, kuri 2018. gada 28. decembrī plkst. 12.00 atradīsies Maksātnespējas kontroles dienesta tīmekļvietnē esošajā administratora amata pretendentu sarakstā. Šāds risinājums paredzēts, lai nodrošinātu administratoru ieteikšanas procedūras ievērošanu atbilstoši Ministru kabineta noteikumu Nr. 1001 7. punktam līdz noteikumu projekta spēkā stāšanās dienai 2019. gada 1. janvārī. Ņemot vērā, ka šobrīd atbilstoši Ministru kabineta noteikumu Nr. 1001 8. punktam Maksātnespējas kontroles dienests informāciju par administrēšanai vakantajiem subjektiem ievada manuāli, pēdējo reizi pirms noteikumu projekta spēkā stāšanās to būs iespējams veikt 2018. gada pēdējā darba dienā – 28. decembrī.  Atbilstoši Maksātnespējas likuma regulējumam administratoram nav pienākums pastāvīgi administrēt maksātnespējas procesus un līdz ar to arī atrasties pretendentu saraktā. Administrators, attiecībā uz kuru nepastāv ierobežojumi pildīt administratora amata pienākumus – atstādināšana, apturēšana, kriminālprocesuālā sankcija, nenokārtots eksāmens pēc minēto ierobežojumu izbeigšanās – var iestāties vai izstāties no pretendentu saraksta, ņemot vērā noslodzi. Piemēram, ja administratora lietvedībā atrodas vairāki maksātnespējas procesi un viņš secina, ka administratora amata pienākumu uzņemšanās papildu maksātnespējas procesos varētu traucēt normālu darbību procesos, kuros viņš jau ir iecelts, administrators var iesniegt pieteikumu par izstāšanos no pretendentu saraksta.  Lai iestātos pretendentu sarakstā, administratoram Sistēmā jāiesniedz Maksātnespējas kontroles dienestam pieteikums par iekļaušanu pretendentu sarakstā, kas iestādei jāapstrādā otrajā darbdienā no tā saņemšanas dienas, veicot Sistēmā noteikumu projektā paredzētās darbības. Sistēmā tiek atspoguļots datums, kad administrators ir iekļauts pretendentu sarakstā, t.i., datums, kurā Maksātnespējas kontroles dienests ir apstrādājis administratora pieteikumu un Sistēmā veicis darbības administratora iekļaušanai pretendentu sarakstā.  Administrators tiek izslēgts no pretendentu saraksta gadījumā, ja viņš pats ir paudis šādu velmi, kā arī, ja attiecībā uz viņu pieņemts lēmums par atbrīvošanu, atcelšanu vai atstādināšanu no amata vai viņa amata darbība ir apturēta, kā arī, ja kriminālprocesa ietvaros pieņemts lēmums par procesuālā piespiedu līdzekļa – noteiktas nodarbošanās aizlieguma – piemērošanu, ar kuru noteikts ierobežojums pildīt administratora amata pienākumus. Administrators tiek izslēgts no pretendentu saraksta divu darbdienu laikā pēc attiecīgā pieteikuma saņemšanas Maksātnespējas kontroles dienestā vai lēmuma pieņemšanas.  Ja administrators no pretendentu saraksta izslēgts, pamatojoties uz noteikumu projekta 6. punktā minēto pieteikumu, viņš ir tiesīgs iesniegt pieteikumu par iekļaušanu pretendentu sarakstā ne agrāk kā pēc trijiem mēnešiem no dienas, kad viņš tika izslēgts no pretendentu saraksta. Bet, ja administrators no pretendentu saraksta izslēgts, pamatojoties uz konstatēto ierobežojumu, viņš ir tiesīgs iesniegt pieteikumu par iekļaušanu pretendentu sarakstā ar dienu, kad administrators ir atjaunots amatā.  2. Administratora amata kandidāta izvēlēšanās konkrētam maksātnespējas procesam.  Administratora amata kandidāta izvēle konkrētam maksātnespējas procesam tiesu informatīvajā sistēmā notiek divās plūsmās – atsevišķi fiziskās personas maksātnespējas procesiem un juridiskās personas maksātnespējas procesiem.  Saskaņā ar Maksātnespējas likuma 9. panta pirmo daļu administrators ir fiziskā persona, kura ir iecelta administratora amatā un kurai ir šajā likumā noteiktās tiesības un pienākumi. Savukārt saskaņā ar Maksātnespējas likuma 16.1 panta pirmo daļu personas, kuras vēlas ieņemt administratora amatu, pārbauda eksaminācijas komisija.  Maksātnespējas likumā nav paredzēta administratoru gradācija, ņemot vērā viņu profesionālo pieredzi, līdz ar to prezumējams, ka pēc administratora eksāmena vai kvalifikācijas eksāmena nokārtošanas administrators ir spējīgs uzņemties administratora pienākumus jebkurā fiziskās vai juridiskās personas maksātnespējas procesā.  Vienlaikus šobrīd spēkā esošā administratoru ieteikšanas sistēma nenodrošina proporcionālu fiziskās un juridiskās personas maksātnespējas procesu sadalījumu starp administratoriem, līdz ar to pastāv iespēja, ka administratoram ilgstoši netiek nodrošināta iespēja uzņemties administratora pienākumus vai fiziskās, vai juridiskās personas maksātnespējas procesā.  Administratora amata kandidāta izvēle konkrētam procesam divās plūsmās – atsevišķi juridiskās personas maksātnespējas procesiem un fiziskās personas maksātnespējas procesiem notiks, lai izlīdzinātu fiziskās personas maksātnespējas procesu un juridiskās personas maksātnespējas procesu sadalījumu starp administratoriem, tādējādi veicinot profesionālās pieredzes attīstību.  Ja administrators tiek iekļauts pretendentu sarakstā, viņš tiesu informatīvajā sistēmā tiek iekļauts abās plūsmās – fiziskās personas maksātnespējas procesiem un juridiskās personas maksātnespējas procesiem. Ja administrators tiek izslēgts no saraksta, viņš attiecīgi tiek izslēgts no abām minētajām plūsmām.  Administratora amata kandidāta izvēle konkrētam maksātnespējas procesam katrā plūsmā notiek pēc nejaušības principa.  Katrā noteikumu projekta 12. punktā minētajā plūsmā tiek iekļauti administratori, kuri pretendentu sarakstā atrodas brīdī, kad visi iepriekšējā reizē tiesu informatīvajai sistēmai nodotie pretendentu sarakstā esošie administratori ir izvēlēti par administratora amata kandidātiem maksātnespējas procesiem attiecīgajā plūsmā.  Administrators, kurš turpmāk tiks iekļauts pretendentu sarakstā, uzsāks dalību automatizētajā administratora amata kandidātu izvēlē pēc tam, kad visi iepriekšējā reizē tiesu informatīvajai sistēmai nodotie pretendentu sarakstā esošie administratori ir izvēlēti par administratora amata kandidātiem maksātnespējas procesiem attiecīgajā plūsmā. Savukārt, ja administrators tiks izslēgts no pretendentu saraksta, informācija nekavējoties tiks nodota tiesu informatīvajai sistēmai un viņš tiks izslēgts no abām plūsmām tiesu informatīvajā sistēmā.  Automatizēti izvēlētais administratora amata kandidāts, kurš tiesu informatīvajā sistēmā ir izvēlēts par administratora amata kandidātu konkrētam juridiskās personas maksātnespējas procesam vai fiziskās personas maksātnespējas procesam, turpina dalību automatizētajā administratora amata kandidātu izvēlē attiecīgajā plūsmā pēc tam, kad visi iepriekšējā reizē tiesu informatīvajai sistēmai nodotie pretendentu sarakstā esošie administratori būs izvēlēti par administratora amata kandidātiem maksātnespējas procesiem attiecīgajā plūsmā, neatkarīgi no tā, vai viņš ir iecelts par administratoru konkrētā juridiskās personas maksātnespējas procesā vai fiziskās personas maksātnespējas procesā (noteikumu projekta 15. punkts).  Atbilstoši Maksātnespējas likuma 20. panta pirmās daļas 2. un 11. punktam administratora pienākumus konkrētajā maksātnespējas procesā administrators nevar uzņemties un pildīt, ja viņš ir aizdomās turētais vai apsūdzētais kriminālprocesā, kas saistīts ar viņa rīcību konkrētajā juridiskās personas maksātnespējas procesā vai fiziskās personas maksātnespējas procesā, kā arī gadījumā, ja viņš jau ir pildījis administratora pienākumus šā parādnieka maksātnespējas procesā. Minētajiem ierobežojumiem pildīt administratora pienākumus konkrētajā procesā nav nepieciešams tiesas izvērtējums, jo tie ir objektīvi apstākļi, kas liedz administratoram tikt ieceltam konkrētajā procesā. Līdz ar to noteikumu projekta 17. punktā ir norādīts, ka atrunātajos gadījumos administrators turpmāk netiek izvēlēts kā administratora amata kandidāts tieši attiecīgajam maksātnespējas procesam, kas tiesu informatīvajā sistēmā tiks nodrošināts automatizēti.  Ja attiecībā uz vienu maksātnespējas subjektu tiek uzsāktas vairākas maksātnespējas procesa lietas, tiek izvēlēts tikai viens administratora amata kandidāts pirmajai ierosinātājai maksātnespējas procesa lietai.  3. Saskaņā ar Maksātnespējas likuma pārejas noteikumu 64. punktu noteikumu projekts stājas spēkā 2019. gadā 1. janvārī un ir piemērojams visām ierosinātajām fiziskās personas maksātnespējas procesa un juridiskās personas maksātnespējas procesa lietām, kur attiecīgā normatīvā regulējuma spēkā stāšanās brīdī nebūs ieteikts administratora amata kandidāts.  Ja Ministru noteikumu Nr. 1001 [7. punktā](https://likumi.lv/ta/id/220293#p7) minētie dokumenti maksātnespējas kontroles dienestā saņemti 2018. gada 28. decembrī pēc plkst. 12.00, Maksātnespējas kontroles dienests tos nosūta atpakaļ tiesai. Administratora amata kandidāts šādā procesā tiek izvēlēts atbilstoši normatīvajam regulējumam, kas stājas spēkā 2019. gada 1. janvārī.  Noteikumu projektā paredzētā administratora amata kandidāta izvēlēšanās kārtība būs piemērojama tiesiskās aizsardzības procesos, kas uzsākti atbilstoši regulējumam, kas bija spēkā līdz 2017. gada 30. jūnijam, ņemot vērā to, ka saskaņā Maksātnespējas likuma pārejas noteikumu 47. punktu tiesiskās aizsardzības procesiem, kas uzsākti līdz 2017. gada 30. jūnijam, piemērojamas šā likuma normas, kas bija spēkā attiecīgā procesa uzsākšanas dienā, t.i., tiesiskās aizsardzības procesā, kas ir uzsākts līdz 2017. gada 30. jūnijam, administratora atcelšanas gadījumā būs jāieceļ cits administrators, nevis tiesiskās aizsardzības procesa uzraugošā persona (Maksātnespējas likuma, redakcijā, kas bija spēkā līdz 2017. gada 30. jūnijam, 35. pants).  Attiecībā uz sertificētiem administratoriem noteikumu projektā iekļautais regulējums piemērojams, ņemot vērā Maksātnespējas likumā pārejas noteikumos un Maksātnespējas likumā, redakcijā, kas bija spēkā līdz 2018. gada 6. janvārim, ietverto regulējumu, kas nosaka ierobežojumus administratora pienākumu pildīšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Maksātnespējas kontroles dienests, Tiesu administrācija un Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs šādas sabiedrības mērķgrupas:  1) administratori  2) tiesa  3) Maksātnespējas kontroles dienests.  Noteikumu projekts pozitīvi ietekmē visu sabiedrību kopumā, jo Sistēma ļaus nodrošināt efektīvu un neitrālu administratoru ieteikšanu maksātnespējas procesos. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka ar noteikumu projektu tiks ieviesti drošāki risinājumi administratora amata kandidāta ieteikšanai maksātnespējas procesam, noteikumu projekts pozitīvi ietekmēs uzņēmējdarbības vidi, nodrošinot vienmērīgu un neitrālu administratora amata kandidāta ieteikšanu konkrētam maksātnespējas procesam.  Noteikumu projekts pozitīvi ietekmēs administratoru profesionālo darbību, jo līdz ar sistēmas ieviešanu tiks atvieglots administratoru ikdienas darbs, proti, pieteikumus par iestāšanos un izstāšanos no pretendentu saraksta administrators varēs iesniegt Sistēmā. Šobrīd individuālā koda, kas ļauj administratoram iestāties pretendentu sarakstā, saņemšanai administratoram personīgi ir jāierodas Maksātnespējas kontroles dienestā. Sistēma nodrošinās ātrāku un drošāku administratora komunikāciju ar Maksātnespējas kontroles dienestu.  Noteikumu projekts pozitīvi ietekmēs tiesu darbību, jo Sistēmas funkcionalitāte palīdzēs optimizēt tiesu iestāžu darbu. Šobrīd atbilstoši Civilprocesa likumam un Ministru kabineta noteikumu Nr. 1001 7. punktam tiesa nosūta Maksātnespējas kontroles dienestam administratora ieteikšanai nepieciešamos dokumentus uz elektroniskā pasta adresi [rinda@mkd.gov.lv](mailto:rinda@mkd.gov.lv), turklāt atsevišķas tiesas sagatavo arī papildu pavaddokumentus. Ieviešot automatizētu administratoru kandidātu izvēli tiesu informatīvajā sistēmā, darbības, kas nepieciešamas administratora amata kandidāta izvēlei veiks tiesu informatīvā sistēma, padarot darbu gan efektīvāku, gan drošāku.  Noteikumu projekts pozitīvi ietekmēs maksātnespējas kontroles dienestu, jo sistēmas funkcionalitāte palīdzēs optimizēt iestādes darbu – Maksātnespējas kontroles dienests vairs neveiks Ministru kabineta noteikumos Nr. 1001 noteiktās darbības, piemēram, ieteikuma vēstuļu sagatavošana utt. |
| 3. | Administratīvo izmaksu monetārs novērtējums | Ar noteikumu projektu mērķa grupām netiek uzlikts papildu informācijas sniegšanas pienākums, bet gan paredzēts, ka darbības, ko administrators šobrīd veic klātienē – iesniedz Maksātnespējas kontroles dienestā iesniegumu papīra formātā, tiks veiktas tiešsaistē. Tāpat arī Maksātnespējas kontroles dienesta un tiesas apstrādājamās informācijas apmērs paliek nemainīgs (Maksātnespējas kontroles dienestam tiks radīts vienreizējs administratīvais slogs, nodrošinot pāreju uz jauno regulējumu, bet tas nerada būtiskas administratīvās izmaksas), bet mainās informācijas apstrādes vide. Ņemot vērā minēto, ar noteikumu projektu netiek radītas jaunas administratīvās izmaksas. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |
|  | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Noteikumu projekts šo jomu neskar. | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" noteikumu projekts 2018. gada 3. oktobrī ievietots Maksātnespējas kontroles dienesta (pieejams: http://www.mkd.gov.lv/lv/link\_part\_186/link\_part\_187/), Tieslietu ministrijas (pieejams: <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-kartiba-kada-karto-maksatne>) un Valsts kancelejas tīmekļvietnē (pieejams: https://www.mk.gov.lv/content/ministru-kabineta-diskusiju-dokumenti). |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, līdz 2018. gada 17. oktobrim, rakstiski sniedzot viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi par noteikumu projektu pēc tā ievietošanas Maksātnespējas kontroles dienesta, Tieslietu ministrijas un Valsts kancelejas tīmekļa vietnē līdz paziņojumā par sabiedrības līdzdalību noteiktajam termiņam nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Maksātnespējas kontroles dienests, Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta un Tiesu administrācijas funkcijas, un noteikumu projekta izpilde neietekmē tajā esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Nav |

Iesniedzējs:

tieslietu ministrs Dzintars Rasnačs

Ličkovska 67099126

Alla.Lickovska@mkd.gov.lv

1. Informatīvais ziņojums "Par Maksātnespējas administrācijas attīstību". Pieejams: <http://tap.mk.gov.lv/mk/tap/?pid=40429503> [aplūkots 2018. gada 8. jūnijā]. [↑](#footnote-ref-2)
2. Maksātnespējas likuma, redakcijā, kas stājas spēkā 2019. gada 1. janvārī, 19. panta 1.1 daļa [↑](#footnote-ref-3)